দ্য লাইফ অব এমিল জোলা
দ্য লাইফ অব এমিল জোলা (ইংরেজি: The Life of Emile Zola, অনুবাদ 'এমিল জোলার জীবনী') হল উইলিয়াম ডিটার্লে পরিচালিত ১৯৩৭ সালের মার্কিন জীবনীমূলক চলচ্চিত্র। ফরাসি লেখক এমিল জোলার জীবনী অবলম্বনে নির্মিত ছবিটিতে নাম ভূমিকায় অভিনয় করেন পল মুনি। লস অ্যাঞ্জেলেস ক্যার্থাই সার্কেল থিয়েটার চলচ্চিত্রটির উদ্বোধনী প্রদর্শনীর পর চলচ্চিত্রটি সমালোচনামূলক ও বাণিজ্যিকভাবে সফল হয়। এটি দ্বিতীয় জীবনীমূলক চলচ্চিত্র হিসেবে শ্রেষ্ঠ চলচ্চিত্রের জন্য একাডেমি পুরস্কার অর্জন করে এবং আরও দুটি পুরস্কারসহ মোট ১০টি বিভাগে মনোনয়ন লাভ করে। ২০০০ সালে চলচ্চিত্রটি "সাংস্কৃতিক, ঐতিহাসিক, বা নান্দনিকভাবে গুরুত্বপূর্ণ" বিবেচনায় লাইব্রেরি অব কংগ্রেস মার্কিন যুক্তরাষ্ট্রের জাতীয় চলচ্চিত্র রেজিস্ট্রিতে সংরক্ষণের জন্য নির্বাচন করে।